དམིགས་བསལ་སྐུ་མགྲོན་གྲོས་ཚོགས་འོག་མའི་འཐུས་མི་ཇཱ་ནར་ཌན་སིན་སིག་རིཝལ་ལགས་ཀྱིས།རྒྱ་གར་གྱི་སྲིད་འཛིན་དང་པོ་རཱ་ཇིན་ཌིར་པིར་སཱཌ་མཆོག་གི་སྐབས་ནས་བཟུང་སྟེ།རྒྱ་གར་གྱི་དཔོན་རིགས་རིམ་བྱོན་ནས་བོད་དོན་ལ་རྒྱབ་སྐྱོར་གནང་ཡོད་པ་ལྟར་མུ་མཐུད་གནང་རྒྱུ་དང་།བོད་ནང་འགྲོ་བ་མིའི་ཐོབ་ཐང་མེད་པ་དང་ཆོས་དད་རང་དབང་མེད་པ་སོགས་ལ་རྒྱ་གར་གྱི་གཙོས་རྒྱལ་སྤྱིའི་སྤྱི་ཚོགས་ནས་གདུང་སེམས་མཉམ་སྐྱེད་བྱེད་ཀྱི་ཡོད་པ་དང་།༧གོང་ས་མཆོག་ནས་བོད་ནང་གི་དཀའ་སྡུག་སེལ་ཆེད་སྐུ་ལས་བསྐྱོན་བཞིན་ཡོད་པ་དེར་རྒྱ་གར་གྱིས་རྒྱབ་སྐྱོར་ཞུ་བཞིན་ཡོད་སྐོར་དང་།བྷི་ཧར་ནང་ནང་པའི་གནས་ཆེན་མང་པོ་དང་འགྲེམས་སྟོན་ཁང་སོགས་ཡོད་པས་བོད་མི་རྣམས་གནས་མཇལ་དུ་རྒྱུན་མ་ཆད་པར་ཡོང་གི་ཡོད་པ་ལྟར།མུ་མཐུད་གནས་མཇལ་དུ་ཕེབས་པར་དགའ་བསུ་ཞུ་ཡི་ཡོད།བོད་དོན་དཀའ་རྙོག་ཐད་འཕྲལ་དུ་རྒྱལ་སྤྱིའི་རྒྱལ་ཁབ་ཚང་མས་རྒྱབ་སྐྱོར་འཐོབ་ཏེ་བོད་རྒྱའི་དཀའ་ངལ་སེལ་ཐུབ་པ་དང་།བོད་མི་རྣམས་མགོ་བཀྱག་བཀྱག་བྱས་ནས་འགྲོ་ཐུབ་པའི་ཉིན་མོ་ཞིག་བསླེབ་ངེས་རེད་ཅེས་སེམས་གཏིང་ཞུ་ཡི་ཡོད།ད་ལྟའི་ཆར་བོད་དོན་ལ་རྒྱབ་སྐྱོར་གནང་གི་མེད་པའི་རྒྱལ་ཁབ་དེ་ཚོས་ཀྱང་མ་འོངས་པར་བོད་དོན་ལ་རྒྱབ་སྐྱོར་གནང་དགོས་ཁེལ་ངེས་བ་དང་།རྒྱ་ནག་གཞུང་གིས་སྦེད་གསང་བྱེད་བཞིན་ཡོད་པའི་བོད་དོན་དཀའ་རྙོག་དེ།མ་འོངས་པར་རིམ་གྱིས་རྒྱལ་སྤྱིའི་སྟེང་ཕྱི་གསལ་ནང་གསལ་ཆགས་ཏེ་སེལ་ཐབས་ཡོང་རྒྱུ་ཡིན་སྐོར་གསུངས་སོང་།